Oud landbou-minster oorledeGreyling Wentzel. Foto: verskaf. Greyling Wentzel, die voormalige minister van landbou en LP vir Bethal, is Saterdag in Pretoria in die ouderdom van 88 oorlede. Rietjie van Blerk, een van Wentzel se vier dogters, het Maandag aan Maroela Media gesê Wentzel het in Maart ŉ heupvervangingsoperasie ondergaan. Hy het egter na die operasie verswak en Saterdag gesterf. Wentzel het ŉ geruime tyd in Trichardt, Mpumalanga, gewoon. Hy het vir die afgelope 10 jaar saam met sy vrou, Minnie, by ŉ aftreeoord in Faerie Glen in Pretoria gewoon. “My pa was ŉ ongelooflike regverdige man, opreg en baie liefdevol,” het Van Blerk gesê. Wentzel word Vrydag om 10:00 uit die NG Kerk in sy ou tuisdorp, Trichardt, begrawe. Hy laat sy vrou en vier dogters, Van Blerk, Elsabé Harmse, Greta Loots en Karin Kruger agter.